
I denne virksomhedsplan, er der indlagt Den pædagogiske læreplan for Køge børneasyl og folkebørnehave. 
Køge Børneasyls virksomheds- og pædagogiske læreplan, indeholder fakta om institutionen, bestyrelsens arbejde, børne- og læringssyn og styrket pædagogisk læreplan. 
Den pædagogiske læreplan er udarbejdet af personalet i samarbejde med ledelse og bestyrelse.
Den er gældende i år 2023 og 2024, hvorefter den vil blive revideret og evalueret. 
 
Det er vigtigt for os, at Virksomheds- og Den pædagogiske læreplan er et udtryk for Køge børneasyls såvel nye sov gamle værdier, principper, børne- og læringssyn og ideologier.
God læselyst
Bestyrelse, ledelse og personale

Formand Ulrik Rasmussen
Bestyrelsens arbejde 
Bestyrelsens arbejde består bl.a. i at: 
· Varetager den overordnede ledelse. Den pædagogiske leder varetager den daglige administrative og pædagogiske ledelse.
· Fastsættelse af de overordnede pædagogiske principper i samarbejde med ledelsen
· Træffe større beslutninger vedrørende institutionens budget
· Ansætte / afskedige leder, samt godkendelse af afskedigelse af øvrige medarbejdere
· Har indstillingsret ved ansættelse af nyt personale
· Godkendelse af pædagogisk læreplan
· Etc.
Bestyrelsen og suppleanter bliver valgt på et forældremøde i april. 
Medlemmerne sidder i en periode på 2 år, 1 år for suppleanter.
Der afholdes 6 – 8 bestyrelsesmøde årligt
For yderligere information om bestyrelsens arbejde kontaktes formanden.



[bookmark: _Toc139536928]Leder

Tina Herskind
Lederens arbejdsområde 
Ledelsesfunktion og ansvar deles op i 4 områder:
· Den pædagogiske ledelse
· Personaleledelse
· Arbejdsfordeling
· Administrativ ledelse - herunder bestyrelsens arbejde.
I det daglige er det ledelsens fornemste opgave at være tovholder i børnenes mange gøremål, at sikre en god trivsel og udvikling blandt børn og personale samt sikre, at indgåede aftaler overholdes: Handleplan, personaleudvikling/medarbejdersamtale, politikker osv. overholdes.

Personalegruppen består af uddannede pædagoger og erfarne pædagogiske medhjælpere i alle aldersgrupper, vores normeringsnøgle er p.t. 65% pædagoger og 35% pædagogiske medhjælpere. 
Personalets arbejdsområde 
Personalet har medindflydelse på beslutninger, der skal varetages vedrørende børnene, pædagogisk læreplan, forældresamarbejde, stuernes indretning, arrangementer osv. 
Det er det faste personale der står for udarbejdelse af den pædagogiske planlægning, evaluering osv. Ligeledes er det det faste personale, der afholder forældresamtaler, forældremøder, laver handleplaner om det enkelte barn, osv.  Lederen deltager også i møder alt efter karakter.
Personalesamarbejdet foregår blandt andet gennem planlægning af: Årets gang, Årshjul, personalemøder, temadage og stuemøder.  
Ud over det faste personale, har vi tilknyttet vikarer og er åbne for besøg af studerende fra pædagogseminariet og social/sundhedsskolen, samt skolepraktikanter og personer i virksomhedspraktik.
Ind imellem har vi personale der er ansat i kortere tid: Vikarer, praktikanter, studerende og andre. Disse personer varetager det pædagogiske arbejde i samarbejde med det faste personale. Vi informerer til forældrene, når dette er aktuelt.

Vores udgangspunkt er at give børnene en dagligdag med trivsel og udvikling i trygge rammer.
Vores mål er at:
· Respektere det enkelte barns personlighed
· Give børnene medbestemmelse og medindflydelse i hverdagen
· Give børnene muligheder for at fortælle, spørge og forklare
· Være nærværende og anerkendende
· Give børnene muligheder for at, kunne udfolde sig i leg og læring
· Tilbyde aktiviteter, der støtter læreplanerne
· Give børnene opgaver og udfordringer i hverdagen med en støttende hånd
· Give børnene kendskab til naturen og det nære miljø
· Lære børnene at vise respekt for hinanden og de ting, de omgås
· Støtte den sproglige og motoriske udvikling
· Lære børnene færdigheder, så børnene kan klare sig når de brobygger til børnehave, skole osv. 
· Skabe venskaber til alle børn, så ingen føler sig alene 


Personalets målsætning

· At have et indgående kendskab til det enkelte barn.
· Reflektere over børnenes handlinger og signaler.
· Øge kvalifikationer omkring iagttagelse og beskrivelse.
· At være bevidst om hvilke opgaver som er ”primær-opgaver” i den pædagogiske praksis.
· At reflektere og evaluere over egen praksis.

Vi bestræber os på at have daglig kontakt med alle forældre. Det er vigtigt, at alle forældre får mulighed for at få en kort snak med personalet, hvis og når der er behov for det. 
I tilfælde, hvor der ikke er fast personale på stuen, bliver øvrige personaler informeret om barnets dagligdag, hvis barnet ikke har haft en god aflevering eller lignende, opfordrer vi forældrene til at kontakte os pr. telefon. Ligeledes kontakter vi forældrene, hvis der er noget omkring deres barn.

6.45 
Institutionen åbner.
Vi bestræber os på at skabe mest muligt ro for at efterligne morgnerne hjemme. Nogle børn kan have behov for at sidde hos en voksen for at vågne lidt …
Børnene tilbydes morgenmad: havregryn, Fras og rugbrød. 
De børn der ikke spiser morgenmad, leger eller tilbydes en stille beskæftigelse.
Der øves færdigheder som: adskillelse fra forældrene og skabe tilknytning til andre voksne, at kravle op på stolen, spise selv, vente på tur, at begå sig i fællesskaber mellem andre børn- store som små, o. lign.
8.00
Alle børn går i deres respektive grupper, De ældste børn der ”bor” på første sal, hjælper med oprydningen efter morgenmaden.
Børnene har mulighed for at lege frit med forskellige materialer og legetøj.
Der øves færdigheder som: at hjælpe med at rydde op efter måltidet, at håndtere et skift, at tage initiativ til at skabe legerelationer med jævnaldrende, at indgå i nye fællesskaber, o. lign.
9.00/9.30
Alle børn og voksne er kommet. 
Børnene samles for at spise et lille måltid, der sikrer at de (især vuggestuebørnene) ikke er sultne / tørstige. Samtidig holdes der samling med sang, rim/remser, læser bøger og information til børnene om formiddagens aktiviteter, ligeledes fortæller børnene ivrigt de andre børn hvad de har lavet. – eller skal efter børnehavetid.

Efter formiddagsmaden arbejdes der med hele gruppen eller i mindre grupper ud fra diverse læreplaner og øvrige overvejelser. Herunder også at tilrettelægge grupperne ud for forskellige behov / udvikling, - samt skabelse af venskaber i gruppen / blandt børnene.
I dette tidsrum, arbejdes der også målrettet 2 gange om ugen med: kommende skolebørn og børn der har et særligt behov for sproglig stimulering.
Der øves færdigheder som: at lytte til hinanden og huske viden, at deltage i samling og aktiviteter, at kunne fortsætte aktiviteter fra dagen før – eller have medbestemmelse i fællesskabet om nye interesser for aktiviteter – følge børnenes spor, kendskab til tal og bogstaver, samt at kunne sidde stille og løse små ”skoleopgaver”, o. lign.

Fra kl. 11.00  
Så er det ved at være spisetid. 
Efter tur vælges der ”hjælpere”, som står for at dække borde, hente mad og drikke.
De øvrige børn samles ved bordet mens hjælperne arbejder, her går snakken bl.a. med at evaluere formiddagens aktiviteter, hvad børnene skal lege med når de kommer ud, om der er lækker mad i madpakken o. lign. 
Der øves færdigheder som: borddækning, selvhjulpen med madpakken, ved maddage øves der i at smøre mad og hjælpe hinanden rundt om bordene, at hælde mælk op o. lign. 
12.00 ca. 
Vuggestuebørn og de mindste børnehavebørn puttes i henholdsvis barnevogne og på stuerne. De børn der ikke skal sove til middag skal ud og have lidt frisk luft. 
I garderoben mødes små som store nogle er hurtigt færdige, andre behøver lidt hjælp og guidning. De ældste børn er gode til, at hjælpe de mindre med at lyne, vanter på, osv. 
Imens rydder hjælperne op på stuen, vasker borde osv. så stuen er klar og ren til børnene kommer ind igen.
Der øves færdigheder som: at klare toilet og garderobe, tage tøj på, hjælpe andre børn med tøj eller lignende, tøj til årstiden, knappe og lyne, vente på hjælp eller på hinanden o. lign.
Børnene leger frit på legepladsen med hinanden og med forskelligt legetøj.  Personalet indgår i legene ved behov: Boldspil, sanglege og andet der kan kræve lidt voksenstyrring.
Det kan også være at nogle går en tur, - vi har jo en dejlig legeplads i ”baghaven” Lovparken, derfor vil vi også gerne vide hvornår børnene bliver hentet, - dog er der ikke så langt til Lovparken  ,
Når sovebørnene vågner tages de med på legepladsen, hvis de kan klare dette (små vuggestuebørn), ellers hygger de på stuerne.
Der øves færdigheder som: at indgå i uformelle fællesskaber, at skabe lege i større fællesskaber blandt store og små børn – der ikke lige kan spillereglerne – at skabe venskaber med børn fra en anden gruppe, at udfolde sig motorisk o. lign.
Personalet støtter børnene i at håndtere de konflikter, der måtte opstå, så børnene senere selv kan løse dem.
14.00 ca. 
Så har alle fået lidt frisk luft og bevæget sig, hvor der er højt til loftet. Børnene går igen i deres grupper, hvor de starter med et eftermiddagsmåltid. 
Efter dette leger nogle børn, andre vil gerne fortætte med formiddagens gøremål, osv. Eftermiddagen har ingen planlagt beskæftigelse, men er mere planlagt som børnenes tid, - deres ønsker for aktiviteter - fleksibilitet, følge børnenes spor/interesse.
Børnene begynder at blive hentet.
Der øves færdigheder som: at agere mere selvstændigt da den voksne ofte bliver forstyrret af forældre der henter børn, at rydde op inden barnet går hjem, at den voksne sætter rammer for hvad der er muligt at lege med (barnet skal selv kunne håndtere legen uden en voksen), at barnet skal med hjem når forældrene kommer – at de ikke altid lige har lidt ekstra tid, at fortælle hvad der er sket i løbet af dagen, o. lign.
17.00 (16.30 fredag) 
Køge børneasyl lukker, vi har sagt farvel til alle - og alle glæder sig til, at en ny dag begynder. 

Siden 2004 har alle dagtilbud i Danmark skulle arbejde med børns læring med udgangspunkt i en pædagogisk læreplan. Som en del af den pædagogiske læreplan har dagtilbud skulle opstille mål for børns læring for seks centralt fastsatte læreplanstemaer. Som led i at styrke kvaliteten i dagtilbud, blev det som en del af dagtilbudsaftalen Stærke dagtilbud – alle skal med i fællesskabet fra 2017 aftalt, at der skulle udarbejdes en ny lovgivningsmæssig ramme for arbejdet med den pædagogiske læreplan i dagtilbud. 
Der tages hensyn til opgaverne, ud fra barnets udvikling (Zone for nærmeste udvikling)

De nye regler om den pædagogiske læreplan blev vedtaget i Folketinget i maj 2018. Lovgivningen omfatter mange nye elementer og blev igangsat i juli 2018, men skulle først være fuldt implementeret senest to år efter lovens ikrafttræden juli 2020. 

Køge Børneasyl og folkebørnehave har til huse i en gammel fredet bygning, der har fungeret som børneinstitution siden 1856 og er dermed én af Danmarks ældste institutioner.
Institutionen bærer præg af sin ”alder” hvilket betyder at skabe, at vi bor på en lille grund og derfor børn i to etager, hyggelige legekroge og vi udnytter grupperum til flere funktioner.  
Samtidig betyder dette også, at alle børn, forældre og personaler kender hinanden.
Vi har et fantastisk nærmiljø, hvor børnene både kan opleve centrum/bylivet og naturen. Institutionen er beliggende midt i Køge by tæt på torvet, kirken, havnen og offentlige transport. Ligeledes er Lovparken, Køge Ås, stranden og byens legepladser også en del af vores nærmiljø.

	Køge Børneasyl kan maksimalt modtage 10 vuggestuebørn og 27 børnehavebørn. 
Børnene har vi valgt at opdele i 3 grupper: Vuggestue, 3 – 4 år og 5 år – skolestart. Vi ser os som et hus, hvor alle børn kan bruge de forskellige grupperum, som derved skaber synergi imellem børnegrupperne og deres udvikling.
Vi opfatter os selv som en institution, hvor nærvær, omsorg og tryghed er grundlag for læring. De nære relationer skal prioriteres, og børnenes samspil skal understøttes, så deres selvværd styrkes. 
Ligeledes er det vigtigt, at alle børn er en del af en gruppe og skaber/lærer at skabe venskaber, hvorigennem barnet lærer at agere i fællesskaber. 
Børnene lærer at lytte til andre, og selv blive lyttet til af andre børn og voksne, hvilket skaber medbestemmelse og medindflydelse i lege og på hverdagen.
Vores hverdag giver mulighed for leg og aktiviteter der engagerer, udfordrer og giver mening for børnene. De voksne er anerkendende i deres tilgang til barnet og ser barnets positive sider, for derigennem at udvikle barnet - i stedet for at begrænse barnet for det, barnet endnu ikke har lært. 
Børn skal anerkendes som unikke personer med hver deres særlige forudsætninger. Køge børneasyl er også en institution hvor personalets pædagogiske faglighed præger dagen, hvilket uddybes under arbejdet med De pædagogiske læreplaner.

Et barn har ofte forskellige interesser, forskellige behov eller forskellige måder at lære på. Vi ser børn som kompetente og selvstændige samtidig med, at børn har brug for omsorg, udfordringer, positive forventninger og tillid fra det pædagogiske personale.

Vores udgangspunkt er at give børnene en dagligdag med trivsel og udvikling i trygge rammer. Her har barnet medbestemmelse og medindflydelse i hverdagen. Børnene lærer at vise respekt for hinanden og de ting de omgås.

Vi møder barnet, hvor barnet er lige nu udviklingsmæssigt: Er barnet lige startet, har barnet særlige behov i øjeblikket, hensynet til barnets alder osv.
Vi tager udgangspunkt i, hvad barnet kan nu og bruger dette til at skabe tryghed for barnet og arbejder videre derfra.

Vi giver barnet muligheder for at kunne udfolde sig i leg og læring, i børnefællesskaber og hvor barnet gerne vil lege alene. 
Vi skaber læringsmiljøer i den store gruppe, i mindre grupper og i indretningen af institutionen – samt på ture. Vi tilbyder aktiviteter der udfordrer børnene i hverdagen med en støttende hånd.

Vi støtter den sproglige udvikling så barnet får/har mulighed for at fortælle, lære at lytte til andre, spørge og forklare, så barnet får forståelse for, at det er en del af et fællesskab.

Vi lærer børnene færdigheder, så børnene kan klare sig, når de brobygger til børnehave, skole osv. 
Vi vil sørge for at skabe venskaber til alle børn, så ingen føler sig alene.

Dannelse og børneperspektiv
Barnets dannelse sker gennem hele dagen i samspil med andre. Barnet skal sikres medbestemmelse og opleve at have indflydelse på udformningen af dagligdagen og aktiviteter uanset baggrund, køn, alder og kultur. Det pædagogiske personale er ansvarlig for at skabe miljø som inviterer, barnet til at være aktivt deltagende, så barnet selv er med til at skabe sin læring og konkrete deltagelse i demokratiske sammenhænge, som personalet er ansvarligt. f. I det sociale fællesskab gennem lege, i planlagte aktiviteter og i hverdagens rutiner, hvor barnet prøver sig selv af og får respons fra andre, hvad er rigtigt og hvad er forkert.

Om formiddagen danner vi grupper, hvor der bliver fortalt og skal lyttes til hinanden, f.eks. om dagens tur, aktiviteter o. lign. 
I spisesituationer hvor børnene f.eks. dækker borde med hinandens mad og bestemmer hvem der sidder ved siden af hinanden og ved hvilket bord, i perioder har børnene faste pladser.

Når vi er på ture, hvor vi f.eks. er på KØS, på biblioteket og med bussen, understøtter vi børnenes læring og dannelse ved at guide dem i hvordan vi agerer i offentlige rum, - ingen råben og løben på biblioteket osv. Hvem er jeg alene og hvem er jeg, sammen med andre.

Leg
Legen har værdi i sig selv og skal være en gennemgående del af et dagtilbud (Den styrkede læreplan – Rammer og indhold, s. 18.) 
Det er personalets ansvar at indrette og give mulighed for forskellige lege, og gøre rummet fleksibelt ved at kunne flytte på inventaret, skabes nye læringsmiljøer løbende i barnets leg.

Vi har indrettet Køge børneasyl, så der er plads til børnenes lege, store som små, rollelege, konstruktionslege, stille og fysiske lege, lege på gulvet der kræver plads og lege der foregår ved et bord, samt til spontane og pædagogisk tilrettelagte lege. 
Ligeledes er der mulighed for, at børnene kan deles i mindre grupper, bruge hinandens grupperum, eller trække sig tilbage med en ”stille” leg eller bog.

Gennem legen kan vi blandt andet se, hvad barnet er optaget af, om børnene har med- og selvbestemmelse i legene, og om alle er med i fællesskabet.
Den voksne skal være opmærksom på, om denne skal deltage for at understøtte (styre) legen som igangsætter/guide, og hjælpe til at alle børn trives i legen, eller om børnene kan lege uforstyrret.

Vi er ligeledes opmærksomme på, at vi ikke skal være ”tidsforstyrrer”, men gøre børnene opmærksomme på, at det er ved at være f.eks. spisetid, så nu er det ved at være tid til at stoppe legene – så børnene har mulighed for at lege færdigt.



Læring
Børn lærer ved at udforske med krop og sanser, ved at undre sig og stille spørgsmål, ved at blive mødt med spørgsmål og udfordringer samt ved at eksperimentere med f.eks. materialer og gøre opdagelser. Børn lærer gennem kommunikation, udveksling og sociale interaktioner. Børns læring fremmes af at turde begå fejl, turde prøve noget nyt og bruge sin fantasi.

Relationen mellem barn og barn, og barn og voksen er grundstenen for læring. Hvis der ikke er en relation, er der heller ikke grundlag for læring. 
Dagen igennem lærer barnet sammen med andre børn og de voksne der omgiver barnet. Det være sig i planlagte aktiviteter, praktiske opgaver, daglige rutiner – spisning, tøj på, at være en del af et fælles arrangement, - når barnet er nysgerrig og undersøgende, er der læring.

Personalet planlægger bl.a. pædagogiske aktiviteter, der skaber læring f.eks. en tur i skoven: forår, dufte, vejr, osv. Hvad er formålet med turen? 
Børnene er dejligt nysgerrige og følger hinanden og den voksne på jagt i skoven, indtil … en død mus, fokus ændres - ny læring! … senere tilbage på sporet, - dette er nysgerrighed og undersøgelse der giver en udvidet læring.
Det er vigtigt, at de voksne er opmærksomme på, hvad barnet interesserer sig for / eller oplever, og støtter op om og er understøttende i den legende læring. 

Børnefællesskaber
I Køge Børneasyl spiser alle børn der kommer tidligt morgenmad sammen. Børnene er opmærksomme på hvem der kommer, og hvem der har behov for lidt hjælp, - de kender hinanden. 

Alle børn kender hinanden og personalet, - og personalet kender alle børn.
Børnene har mulighed for at være i en anden gruppe, indgå i relationer på tværs, leger med en ven fra en anden gruppe, osv. De ældste børn synes det er sjovt at lege / passe vuggestuebørn, ligeledes synes de børn der er i vuggestuen, det er spændende med større børn på stuen.

Vi er bevidste om, at alle børn skal være en del af fællesskabet.
Det er personalets ansvar at hjælpe de børn, der ikke er med i børnefællesskabet.
Vi arbejder bevidst inkluderende, så alle børn har en følelse af fællesskabet. Dette gør vi bl.a. ved at arbejde med børnene i mindre voksenstyrede – organiserede grupper, hvor den voksne skaber relationer mellem børnene gennem leg og læring.

	Sådan skaber vi hele dagen et pædagogisk læringsmiljø, der giver alle børn mulighed for at trives, lære, udvikle sig og dannes:

I det pædagogiske læringsmiljø inddrager vi hensynet til børnenes perspektiv og deltagelse, børnefælleskaber, børnegruppens sammensætning og børnenes forskellige forudsætninger. (Se ligeledes under daglig rytme og læringsmiljø gennem dagen)
· I børnehavegrupperne er det vigtigt at legetøjet er placeret så barnet selv kan tage det, løfte det, eller se det, så den voksne kan hjælpe barnet med at tage det. 
· I vuggestuen skal der ligeledes være legetøj i børnehøjde, men her er det vigtigt, at personalet også tilbyder andre aktiviteter som kan udvikle børnene. Af hensyn til børnenes sikkerhed kan det være svært at have f.eks. farver o. lign. placeret i børnehøjde. 
· Vi har indrettet os så der er mulighed for bevægelse og store lege, og har skabt læringsmiljøer i den store gruppe, ligeledes har vi etableret et stille grupperum til f.eks. fordybelse, spil, o. lign. med eller uden en voksen.
· Vi planlægger aktiviteter ud fra de seks læreplanstemaer året igennem.
Der findes læringsmateriale på stuerne, som har et læringspotentiale eller kreativiteter der er lavet af børnene selv - for at hjælpe barnet til at huske den læring / oplevelse de har haft.
· Børnene deltager i dagligdagens rutiner f.eks. med:
Oprydning efter morgenmad, aftørring af borde osv. så der kan leges ved flere borde / områder.
Til frokost med borddækning, tælle børn, hente tallerkner, hente mad/mælk og oprydning efter maden.
· I garderoben og på toilettet, hvor barnet lærer at vente på tur til at få hjælp, eller hjælpe andre. Give barnet tid til at øve sig i at tage tøj på, måske med lidt hjælp fra en voksen.
Når børnene skiftes, handler det ikke kun om en tør ble, men der foregår også en dialog om hvad der sker, hvor mange tæer har du? øve sig i at tage bukser på, osv. 
· Når børnene er med til at handle ind, så der kan serveres morgenmad og mælk, osv.
· Dagen igennem sætter vi ord på de handlinger der foregår, hvad skal nu ske, hvorfor dækker vi borde, hvad skal vi lave i dag osv., sproget skaber dialog og forståelse. 
· Vi arbejder med: medbestemmelse og indflydelse på egen hverdag, at skabe venskaber, gode læringsmiljøer og at hjælpe hinanden gennem små arbejdsopgaver, - støttet af nærværende / synlige voksne.

· Det enkelte barn har sine egne områder, som barnet har ejerskab af: Garderobe til egne ting og tøj, skuffe til opbevaring af igangværende ting – eller ting barnet har haft med hjemmefra, osv. 
Vi mener det er vigtigt, at barnet har sit eget ”rum” i fællesskabet.

	Sådan samarbejder vi med forældrene om barnets og børnegruppens trivsel og læring:

Forældrene er barnets tætteste relation og dem, der kender barnet indgående som selvstændigt individ. Pædagogerne kender barnet i fællesskabet blandt de andre børn og forskellige personaler. Pædagoger er optaget af barnets deltagelse i fællesskabet, hvor forældre er optaget af deres barns muligheder.
· Når barnet har fået plads i Køge børneasyl, inviteres forældrene til at besøge institutionen. 
På førstkommende besøg fortæller personalet om institutionens dagligdag, hvad vi tilbyder og hvordan vi arbejder med børnene - og hvilke forventninger vi har til forældrene for et godt samarbejde.
· Vi forventer at forældrene er åbne og fortæller hvis der er særlige ting vi skal vide om barnet. Ligeledes at forældrene interesserer sig for hvad der sker i vuggestuen/børnehaven, og sørger for, at barnet har de ting barnet har brug for gennem dagen: Mad, bleer, regntøj, osv. så barnet er læringsparat. 

· Gennem dialog i hverdagen, 3 måneders samtaler, forældremøder og forældresamtaler fra barnet starter i Køge børneasyl, til det skal begynde i skole, arbejder vi på at opbygge et godt forældresamarbejde.
Forældrene kan til en hver tid bede om en samtale om deres barn, ligeledes kan personale bede forældrene om en samtale.
· Vi arbejder bl.a. med, Fri for Mobberi. Vi fortæller forældrene hvordan de kan støtte op omkring barnets udvikling af sociale kompetencer. Hvordan de kan være med til at skabe legefællesskaber. Hvordan de kan være med til lære barnet at vi alle er lige, - og, at deres holdning til institutionen eller andre børn / voksne, er med til at præge deres barns holdning.
· Vi ser forældrene (og os selv) som betydningsfulde rollemodeller for så vidt eget barn, som andres børn. Derfor er det vigtigt, at vi taler åbent og ærligt med hinanden, på godt og ondt, og i en ordentlig ”tone”. 
Vi deler erfaringer om, hvad der virker og ikke virker samt stiller undersøgende spørgsmål for at blive klogere på hinanden.
· Gennem året er der forskellige arrangementer i Køge Børneasyl bl.a.: 
Julehygge, hvor forældrene inviteres til at danse om juletræet, lave dekorationer og hygge med æbleskiver. 
Sandbæring, hvor forældrene deltager i store og små gøremål i institutionen: skifte sand, male, feje legepladsen o. lign. hvor vi ind imellem slutter med et fælles måltid. 
Vi fortæller forældrene, at det er vigtigt at de - og nogen gange barnet deltager i disse arrangementer, så barnet føler at deres forældre støtter op om institutionen og barnets hverdag.

	Sådan skaber vi et pædagogisk læringsmiljø, der tager højde for og involverer børn i udsatte positioner, så børnenes trivsel, læring, udvikling og dannelse fremmes:
I Køge Børneasyl mener vi, at børn i udsatte positioner er et bredt område, der kan dække over mange ting. Vi kan nævne at følgende kan gøre, at barnet er i en udsat position: Dødsfald i familien/vennekredsen, skilsmisse, sygdomme (astma, diabetes, osv.), fysiske og psykiske handicaps, religiøse overbevisninger, at få mindre søskende/papsøskende, børn der ikke har samme muligheder som andre, social baggrund, samt sproglige vanskeligheder. 

Vi arbejder anerkendende og møder barnet hvor det er, og møder alle børn med positive forventninger.  Børn i udsatte positioner skal være en del af børnefællesskabet, og deres forældre skal ligeledes være betydningsfulde i forældrefællesskabet.
I Køge børneasyl arbejder vi for, at børn der er udsatte får en så normal hverdag som muligt. Hvis der er sket noget i barnets netværk, er det derfor vigtigt, at vi bliver informeret herom af forældrene. Barnet kan være meget påvirket, har måske i en periode behov for særlig opmærksomhed og trøst.

Hvis vi modtager et barn, med et særligt behov så som: diabetes, allergier, o. lign. som personalet ikke har den stor erfaring med, er det vigtigt at personalet kommer på kursus herom, eller søger viden.
Vi arbejder for, at børnene skal blive den bedste udgave af sig selv, rettet mod fremtiden, skole, osv. med de muligheder barnet har.

Vi arbejder efter barnets nærmeste udviklingszone. Vi arbejder med SprogTrappen og TrasMo (Tidlig registrering af sansemotoriske færdigheder hos børn) hvor vi kan få en fornemmelse af barnets færdigheder eller adfærd der ikke ses hos barnet. Ud fra denne laver vi en handleplan, for at støtte barnet bedst muligt fremadrettet. 
Vi arbejder med piktogrammer, for at give barnet struktur i hverdagen. 
Vi opdeler børnene i mindre grupper, hvor barnet kan føle sig mere tryg og hvor den voksne har større mulighed for at arbejde mere målrettet med barnets specifikke udfordringer. Det kan være: Sprog, motorik, sociale udfordringer eller andet.
Vi vægter forældresamarbejdet højt, og er i tæt dialog med forældrene. Vi har mulighed for selv eller i samarbejde med forældrene, at kontakte PPR (pædagogisk, psykologisk rådgivning) hvor vi kan søge viden og vejledning.

	Sådan tilrettelægger vi vores pædagogiske læringsmiljø for børn, så det skaber sammenhæng i overgange: 
Overgangen fra hjem til vuggestue:
Vi arbejder med at skabe sammenhænge fra børnene starter i vuggestue. Når barnet får tilbudt en plads hos os, opfordrer vi forældrene (og gerne barnets dagplejer) til at komme på besøg inden barnet starter. 
Nogle børn har behov for mange besøg, nogle har behov for at forældrene tager nogle fridage for at være sammen med barnet de første dage. Andre børn har andre behov. 
Vi laver individuelle og fleksible aftaler for indkøringen, der kan ændre sig fra dag til dag, - eller i løbet af dagen, da vi tager udgangspunkt i det enkelte barn. 
Fra vuggestue til børnehave: 
Relationen mellem børn og personalet / og personalet på de andre stuer - der allerede er i Køge børneasyl er kort, alle børn og voksne kender hinanden, grundet institutionens størrelse, at børnene spiser morgenmad sammen og at vi mødes morgen og eftermiddag.
De ældste børn hos Ællingerne (vuggestuen) kommer ofte på besøg hos Tinsoldaterne (de mindste børnehavebørn). Børnene har en dejlig naturlig nysgerrighed over hvad der sker hos ”naboen”, og vil gerne lege med de spændende ting og sager, og børnene – OG så kender børnene de voksne da vi hjælper hinanden. Dette gør også, at der allerede er en relation mellem barn/forældre og personalet. 
Når barnet er ved at være børnehaveklar, starter vi Brobygning mellem stuerne: Barnet bliver inviteret mere og mere på besøg, med på tur, deltager i samling osv.
Forældrene bliver inviteret til et overgangsmøde, hvor de bl.a. får information om, at deres barn nu skal i børnehave. 
Forældrene skal hjælpe barnet med at få en god start, de skal hjælpe barnet med at holde orden i garderoben, at barnet selv skal kunne håndtere sin mad, at barnet vil være mere ude og turene er længere og kan kræve en anden påklædning osv.
Fra mellemgruppen til de ældste børn i børnehaven:
De ældste børn hos Tinsoldaterne er ligeledes meget interesseret i de ældste børn Nattergalene, som ”bor” på første sal. Børnene møder hinanden når vi arbejder i grupper, på legepladsen, på fælles ture, i garderoben m.v.
Når det er tid til at børnene skal starte hos Nattergalene, bliver forældrene også her inviteret til et overgangsmøde. For børnene er det ligesom første skoledag, noget nyt og stort som de er frem til. Selvom de har været på besøg flere gange, er det stort at gå op ad trappen og forlade de mindre børn i stueetagen. 

Kommende skolebørn

Med de kommende skolebørn, øver vi bl.a. i at vente på tur, sidde stille og lytte, ruste dem til at mestre de krav der stilles i skolen og give dem lyst til at lære, samt styrke børnenes selvværd og gøre dem følelsesmæssigt robuste til at kunne begå sig i nye sammenhænge og fællesskaber.
Ligeledes arbejder vi med, at barnet kan fastholde opmærksomheden i et kortere tidsrum og have fælles opmærksomhed på andre.
Sidst på året, arbejder vi mere specifikt med tal, bogstaver, former, mængder osv. to gange om ugen,
Vi opfordrer forældrene til at erkende, at de snart har et kommende skolebarn, og at børnene godt kan bære tasken  og hvis børnene ikke allerede kan, skal de kunne klare det personlige selv: Tørre sig, lukke jakken osv. 
Skolerne er gode til at invitere deres kommende elever til Brobygning på fastlagte datoer. Vi deltager, i det omfang der er muligt og er vi forhindret opfordrer vi forældrene til at deltage med deres barn.
Gennem brobygningen får børnene et billede af – og en fornemmelse om, hvad deres fremtidige sfo-liv er, og samtidig mulighed for at møde og danne relation til kommende skolekammerater.
Vi inviterer forældrene til kommende skolebørn, til forældresamtale inden barnet stopper i børnehaven, hvor vi taler om barnets trivsel og udvikling, og drøfter barnets skoleparathed. Vi har forinden udfyldt et brobygningsskema, der bliver udleveret inden mødet, som mødet vil tage udgangspunkt i.

Køge Børneasyl er beliggende midt i Køges gamle kultur og lokalmiljø. Med en gåtur på bare 10 minutter, kan vi benytte de lokale legepladser, Køge Ås, og stranden, hvilket er steder der er mere end oplagt til fysiske udfoldelser. 

Køge torv
Når der sker noget på torvet, deltager vi gerne, vi er bl.a. med i den årlige festuge, når studenterne fejrer deres sidste dag på tovet, følger med i torvedagen, juleudstillingen, også når juletræet bliver sat op og ved andre arrangementer. 

Børnene lærer om traditioner og om fællesskaber i større perspektiv.
Børnene deltager også når vi handler ind lokalt eller på en torvedag, og lærer hermed at begå sig i butikker, stå i kø, finde ud af hvor de forskellige ting er, snakke med sælgeren om hvor f.eks. frugten kommer fra. 
Havnen
På havnen sker der altid noget: Store skibe, lastbiler der afhenter forskellige ting, - en aktiv arbejdsplads. 
Vi følger med i, hvad der sker på havnen året igennem: Fisk bliver læsset, store skibe og færger ankommer og afgår. 
Hvis vi er heldige, kan vi få en snak med en fisker, og måske får vi en fisk med hjem vi kan undersøge nærmere. Barnet får kendskab til en travl arbejdsplads, hvor mange ting bliver transporteret rundt i verden, og f.eks. hvor maden kommer fra. 



Køge skitsesamling
KØS ligger næsten i vores baghave. KØS har forskellige udstillinger året igennem, nogle mere eller mindre relevante / interessante for vores børn, men vi mener det er vigtigt at børnene også har kendskab til denne kultur. 
Børn er altid glade for at tegne og male, vi mener derfor at det er vigtigt at børnene også ser e voksnes kreationer. Børnene lærer at de kan udstille sine malerier, at uanset hvilket maleri de har malet, kan det have betydning for andre mennesker. 
Køge kirke
Vi kan fra vores legeplads følge med i mange af de handlinger der sker i Køge kirke. Når kirkeklokken ringer, taler vi ind imellem om hvad der skal til at ske i kirken.
Vi besøger kirken ind imellem, nogle gange kan vi høre at der er nogen der spiller og synger. Kirken har mange kirkelige handlinger hvilket begrænser vores besøgsmuligheder, men vi har stor glæde af, at deltage i udsmykningen til jul, hvor vi op til denne dag har klippet og klistret julepynt til kirkens juletræ. 
Børnene lærer her om en kultur og tradition, hvor præsten fortæller historier, vi synger salmer og præsten fortæller om indretningen af kirken osv. 
Børnene lærer hvad kirken også kan bruges til og får kendskab til præstens arbejde. Børnene får et andet forhold til kirken, end at der ringes med klokkerne. 
Køge bibliotek
Biblioteket er vores nabo som vi besøger flere gange om måneden, ofte for at låne bøger - ikke altid - men vi læser altid bøger når vi er på besøg. 
Biblioteket har ligeledes et teaterrum hvor børnene nyder at optræde for hinanden. Dette er en god øvelse hvor børnene lærer at se hinanden, tør optræde for hinanden og vente til det bliver barnets egen tur til at spille teater.
Når vi planlægger forskellige udviklingsplaner, tænker vi ofte biblioteket ind i planlægningen, om de har bøger der kan understøtte læringen. 
Børnene lærer at der kan findes viden i form af bøger på biblioteket, som kan bruges til andet end historielæsning. 
Skolen
Vi bruger ligeledes den lokale skoles udeareal. Ofte ligger disse besøg i skoleferierne da vi ellers kan forstyrre undervisningen. 
Vi mener det er vigtigt at børnene så tidligt som muligt får et ”billede” af hvad en skole er, inden vi i den sidste børnehavetid arbejder mere målrettet med skole og SFO-besøg.
Teatergruppen Dragen
Gennem vores medlemskab af Dragen, kommer vi gennem året i Teaterbygningen. Børnene oplever at komme i teater, der er helt bestemte regler: Hvor skal vi sidde, børnene skal være stille mens der sker noget på scenen. 
Børnene lærer at lytte til teater, sang o. lign. Samtidig oplever børnene, at de er en del af et fællesskab, ikke kun Køge børneasyl, men at der kommer andre børn og voksne som de er en del af.
Vi deltager / ser forestillinger, som matcher vores aldersgrupper og evt., interesser / forløb.

	Sådan integrerer vi det fysiske, psykiske og æstetiske børnemiljø i det pædagogiske læringsmiljø:

Fysiske læringsmiljø 
Det fysiske børnemiljø, vurderer vi løbende tilpasser efter behov. Hvad er børnegruppens behov pr? stort gulvareal, små rum i rummet osv.
Vi bestræber os på at skabe rum til for eksempel fysiske udfoldelser, legeplads og udearealer. Stille aktiviteter ved borde, eller skaber rum ved hjælp af borde, stole og reoler for kreativitet og fordybelse.

Vi har indrettet vores legeplads, så denne kan bruges til både ”fri leg”, voksenstyret lege og værksteder for forskellige aktiviteter.

Vores toiletter er indrettet med store og små toiletter så børnene selv kan benytte disse, i vuggestuen er der et puslebord med stige, så børnene selv kan klatre op. På badeværelserne sidder håndvaskene så børnene selv kan vaske hænder, dette er vigtigt også som en del af faciliteter til hygiejne-rutiner.

Når vi spiser morgenmad og modtager børn, har vi skabt et ”rum” for stille lege, ro til morgenmad og en god aflevering, med tid til at vinke. Hvis børnene vil være mere fysiske i om morgenen, er der mulighed for det på en anden stue.
Vi er bevidste om at støj, indeklima og indretning er vigtig i arbejdet med pædagogiske læringsmiljøer og fællesskaber.
Psykiske læringsmiljø
I det psykiske børnemiljø, arbejder vi med venskaber, fællesskaber og medbestemmelse. 
Alle børn skal have mulighed for at lege med andre børn, ligeledes skal børnene også have mulighed for at lege alene. 

Vi støtter venskaberne ved f.eks. at arbejde med børnene i mindre grupper, arrangere voksenstyret lege, i samlinger osv. 

Vi hjælper børnene med at lære, at lytte til hinanden og forstå hinanden i f.eks. rollelege, regellege, spil og hvis en leg udvikler sig til uenighed.
Det er ligeledes vigtigt at der er et godt samspil mellem børn og personale. Lytter personalet til børnene og har børnene medbestemmelse? Lytter børnene til personalet, er der gensidig respekt og tolerance? 
Æstetiske læringsmiljø 
I det æstetiske læringsmiljø forsøger vi at skabe en indretning og udsmykning, som virker stimulerende og inspirerende på børnene. 

Vi har indrettet institutionen så den fremmer børnenes lyst til at have stille lege, mulighed for at fordybe sig, kan skabe rum i rummene og de kan bevæge sig.

Vi er opmærksomme på mindst mulig forstyrrelse i de forskellige grupper, f.eks.: Afleveres børnene direkte på stuerne, og ikke via andre grupperum. Vi har kun én gruppe i garderoben ad gangen, færdsel til og fra vuggestuen foregår så vidt muligt via legepladsen.

Vi følger børnene i deres dagligdag, og følger deres ”stemme”: Hvor er børnene aldrig, hvor skabes der ofte konflikter / uro, er det muligt at have en uforstyrret leg, er der mulighed for at skabe store lege uden andre børn bliver begrænset.

	Pædagogiske mål for læreplanstemaet:
Det pædagogiske læringsmiljø skal understøtte, at alle børn udfolder, udforsker og erfarer sig selv og hinanden på både kendte og nye måder og får tillid til egne potentialer. Dette skal ske på tværs af blandt andet alder, køn samt social og kulturel baggrund. 
Det pædagogiske læringsmiljø skal understøtte samspil og tilknytning mellem børn og det pædagogiske personale og børn imellem. Det skal være præget af omsorg, tryghed og nysgerrighed, så alle børn udvikler engagement, livsduelighed, gåpåmod og kompetencer til deltagelse i fællesskaber. Dette gælder også i situationer, der kræver fordybelse, vedholdenhed og prioritering.


	Sådan understøtter vores pædagogiske læringsmiljø børnenes alsidige personlige udvikling:
Gennem leg, venskaber, gruppeerfaringer, almindelig omgang i dagligdagen og andre meningsfulde aktiviteter, skaber vi et læringsmiljø hvor børnene kan gøre sig erfaringer med forskellige sociale positioner.
 
Vi er trygge nærværende og tillidsgivende voksne.
Vi hjælper barnet med at skabe relationer og deltagelse i fællesskaber gennem leg og aktiviteter.

Vi giver barnet medbestemmelse over egen hverdag i så rigt et omfang som muligt. Derved opnår barnet en følelse af at blive set, hørt og forstået. 
Vi opfordrer børnene til at tale i større forsamlinger, lytte til hinanden og sætte ord på følelser og oplevelser. 

Vi støtter barnet i at gå egne veje, vælge til og fra (aktiviteter og relationer) i en balance mellem iagttagelse og initiativ.
 
Vi lærer børnene at spille forskellige spil (vendespil, bræt spil, kort og lign). Der ikke overstiger børnenes kompetence eller overskrider deres grænser. Børnene lærer herigennem, fordybelse, der understøtter koncentrationen.

Vi giver barnet mulighed for at engagere og fordybe sig i det, barnet er optaget af. 
Vi hjælper barnet når det kommer i konflikt med et andet barn, observerer vi om der er brug for voksenindblanding og i tilfælde heraf, vejleder vi børnene i at udtrykke sig, vise følelser og støtte børnene i at løse konflikten på en hensigtsmæssig måde.
 
Vi bestræber os på at rose handlingen frem for personen, for at styrke selvværdet og troen på egne evner.

Vi støtter barnet i at kunne tage vare på sig selv f.eks. at tage tøj på efter årstiden.
Vi inddrager børnene i dagligdagen: dække bord, rydde op, hjælpe hinanden i garderoberne, for derigennem at lære barnet at yde omsorg og forståelse for de andre børn. 

Via ture ud af huset, lærer vi børnene sociale spilleregler at begå sig i ”verden”. Børnene lærer at passe på hinanden uden for institutionens trygge rammer, ved f.eks.at passe på et yngre barn.

Vi er opmærksom på barnets styrker og opfordre barnet til at bruge disse. 
Vi er opmærksomme på at små børn er impulsstyret, og at der skal gives et alternativ. 

Mål: 
At børnene engagerer sig i legene 
At børnenes selvforståelse og handlemønstre udfoldes og udvikler sig
At børnene lærer at udtrykke sig respektfuldt og anerkendende overfor de andre børns perspektiver






	[bookmark: _Toc139536945]Social udvikling

	[image: ]



	Pædagogiske mål for læreplanstemaet:
Det pædagogiske læringsmiljø skal understøtte, at alle børn trives og indgår i sociale fællesskaber, og at alle børn udvikler empati og relationer. 
Det pædagogiske læringsmiljø skal understøtte fællesskaber, hvor forskellighed ses som en ressource, og som bidrager til demokratisk dannelse.


	Sådan understøtter vores pædagogiske læringsmiljø børnenes sociale udvikling:


For Køge Børneasyl er legen et vigtigt element i barnets udvikling. Det er her børnene viser hvor langt de er kommet i deres motoriske, sociale færdigheder og kognitive udvikling. Ved at skabe læringsmiljøer, der understøtter barnets lyst til at lege, sociale fællesskaber, udvikler barnet empati, relationer og demokratisk dannelse.

Den voksne skal være deltagende hvis det er nødvendigt. Hos de lidt ældre børn, kan der være brug for at ”ridse” de sociale spilleregler op, - der er i reglen ikke brug for opstart af legen. Den voksne skal ligeledes huske, at det er barnets leg, der leges, ikke den voksnes.

Via legen styrkes og udvikles barnets indlæring og identiteten skabes. Det er derfor vigtigt, at de voksne er engagerede, nærværende og anerkendende og forstå at opfatte barnets signaler, - men også forstå ikke at blande sig unødigt - kun herigennem kan børnene få den rette støtte. 

Vi danner børnegrupper, som børnene ikke selv danner, for herigennem at opleve glæde ved at lege med andre børn.
Vi lærer børnene at løse konflikter, forhandle, indgå kompromisser og afstemme med hinanden, og guider og rammesætter legen i det omfang, det er nødvendigt.

Vi støtter barnet i deres relations-dannelse og støtter op om deres venskaber og legeaftaler.
Vi arbejder særligt med de ældste børn om, at en situation kan opfattes forskelligt. 
Vi lærer barnet at mærke egne følelser og genkende dem i andre, samt hjælper barnet med at sætte ord på. 
Vi lærer børnene at forhandle, f.eks. i konfliktsituationer, at kunne tage og give
Vi lærer børnene at de skal kunne tage hensyn til hinanden. 



Vi inddrager børnene i pædagogiske rutiner, borddækning osv. at gøre noget for andre. 

Vi arbejder med Maryfondens indsats om mobning.

Fællesskabet og samhørigheden har stor betydning for Køge børneasyl. Alle børn kender hinanden og deres netværk. Børnene er opmærksomme på hvis det enkelte barn ikke er til stede: ferie, syg eller lignende, og er meget nærværende når barnet vender tilbage.


Mål:
At børnene trives og indgår i fællesskaber 
At børnene udvikler empati og relationer
At forskellighed ses som en ressource.
Tæt samarbejde med forældrene, daglig dialog.

· At børnene udvikler empati og relationer

	Pædagogiske mål for læreplanstemaet:
Det pædagogiske læringsmiljø skal understøtte, at alle børn udvikler sprog, der bidrager til, at børnene kan forstå sig selv, hinanden og deres omverden. 
Det pædagogiske læringsmiljø skal understøtte, at alle børn opnår erfaringer med at kommunikere og sprogliggøre tanker, behov og ideer, som børnene kan anvende i sociale fællesskaber.


	Sådan understøtter vores pædagogiske læringsmiljø børnenes kommunikation og sprog:
Sprogudvikling er den vigtige og unikke proces, hvor barnet i samspil med sine omgivelser udvikler et sprog. Samspillet med omgivelserne og de nærmeste omsorgspersoner har afgørende betydning for sprogtilegnelsen. Det sproglige forhold danner grundlag for den senere udvikling af skriftsproget. 
Sprog, herunder kropssprog, fremmer relationen til andre.

Det er vigtigt at vi som personale fungerer som sproglige rollemodeller for børnene. 
I det daglige bruger vi meget kroppen og specielt mimikken til at gøre kommunikationen både mellem børnene, men også mellem børn og voksne mere klar og tydelig.
Vi har indrettet huset således at alle stuer har adgang til hylder med bøger i børnehøjde som kan læses, kigge i og måske kan de forsvinde ind i bøgernes univers. Derudover har børnene let adgang til skriveredskaber og papir.

Vi er opmærksomme på hvordan vi som voksne bruger vores sprog og kropssprog. 
At vi taler med barnet og ikke til det.
Vi har øjenkontakt med den vi taler med, og giver børnene tid til at udtrykke sig.
Vi lærer børnene at lytte til hinanden, og til kollektive beskeder.
Vi lærer børnene at tale, lytte og vente på tur, så der er tid til kommunikation - og er opmærksomme på at støtte børn, der ikke har så udviklet et sprog.
Vi synger, læser, leger med rim og remser, spiller forskellige spil osv. samt fortæller historier for og med børnene.
Vi leger med sproget, fjoller, rimer, stille og høj sprogføring.
Vi stiller spørgsmål og lytter, en og en, eller i større samlinger.
Vi synger og bruger fagter i samling.
Vi sætter ord på handlinger og intentioner, og inddrager børnene i daglige rutiner: tæller kopper/personer, læser på madkasser, spørger hvem ejer? o. lign. 
Vi anvender pegebøger og dialogisk læsning.
Vi introducerer de ældste børn til bogstaver og lærer dem at skrive blandt andet deres eget navn, samt at læse hinandens navne. Ligeledes opfordrer vi dem til at fortælle om oplevelser de finder interessante og ting de undrer sig over. 

Vi anvender supplerende kommunikative værktøjer: billeder, piktogrammer og understøttende babytegn.

Vi bruger biblioteket meget og er deltagende i Bogglad, med både vuggestue og børnehave.

Nattergalene deltager i Sprogfitness, arrangeret af Biblioteket og de kommende pædagogiske assistenter.

Vi gennemgår SprogTrappen mindst 2 gange årligt.


Mål:
At børnene udvikler et sprog, så børnene kan forstå sig selv, hinanden og deres omverden
At børnene lærer erfaring med kommunikation med hinanden, som de kan bruge i sociale sammenhænge.

	Pædagogiske mål for læreplanstemaet:
1. Det pædagogiske læringsmiljø skal understøtte, at alle børn udforsker og eksperimenterer med mange forskellige måder at bruge kroppen på. 
2. Det pædagogiske læringsmiljø skal understøtte, at alle børn oplever krops- og bevægelsesglæde både i ro og i aktivitet, så børnene bliver fortrolige med deres krop, herunder kropslige fornemmelser, kroppens funktioner, sanser og forskellige former for bevægelse.


	Sådan understøtter vores pædagogiske læringsmiljø udviklingen af børnenes krop, sanser og bevægelse:
Krop og bevægelse er vigtige redskaber til børnenes udvikling. Ved at styrke børnenes motoriske færdigheder og give dem kendskab til deres krop støtter vi deres udvikling. 

Krop og bevægelse skal ikke kun ses rent fysiologisk, men også som en sanselig adgang til verden. Bevægelse baner vejen for nysgerrighed og mulighed for at udforske sig selv og sin omverden. Bevægelse er også vigtigt for sundhed og trivsel for den enkelte. 
Ved at få kendskab til sin egen krop og hvordan denne fungerer, får børnene indsigt i sig selv og andre mennesker.

Sanser er også et vigtigt element i barnets udvikling. Derfor bruger vi også meget tid på at understøtte stimuleringen af de tre motoriske grundsanser (den taktile sans, den vestibulære sans/labyrintsans, muskel-led-sansen) samt de fire øvrige sanser (lugte, smage, se, høre).

Vi som personale viser glæde ved bevægelse og kropslige udfordringer.
Vi arrangerer ture til legepladser, skov, strand osv. der giver fysiske udfordringer, ujævnt terræn. Samt oplevelser der stimulerer sanserne: mærke, føle, smage, lytte osv.
Vi giver børnene forskellige kropslige erfaringer: bevægelsesglæde, rytmik, løb, sanglege, løbekonkurrencer, boldspil, osv.

Vi giver børnene kropslige fornemmelser: det gør ondt/godt, kan mærke kroppen - kan du mærke hjertet slår? sveder du? er du sulten? - skaber ro efter aktive udfoldelser: Mindfulness, yoga, massage o. lign.

Vi giver børnene kendskab til kroppen: hvad hedder hvad, hvad kan benene? Smage, lytte osv. og at vuggestuebørnene ikke kan det samme som de større børn,

Vi har indrettet vores institution, så det giver mulighed for at være selvhjulpen og fornemme kroppen: stige til puslebord, toiletter og håndvaske i børnehøjde, borde og stole i børnehøjde, garderober der gør at børnene skal vise hensyn til hinanden. 
Ligeledes giver den arkitektoniske indretning af institutionen en del bevægelse: trapper, høje dørtrin, smalle gange og at køkkenet er på 1. sal, yderligere bevægelse.

Vi skaber rum for finmotorik via forskellige aktiviteter i dagligdagen, smøre mad, hælde vand/mælk op, tegne, perler, klippe osv.

Vi taler om vi er piger og drenge, bliver til mænd og kvinder. At vi ser forskellige ud, og kan forskelligt.

Vi taler om madpakken og frugtboksen, hvad skal kroppen bruge, og hvad bliver kroppen ikke høj af, hvorfor bliver man træt - hvis vi kun spiser chokolade, osv. samtidig opfordrer vi børnene til selv at åbne bøtter, figenstænger, ostehaps o. lign.

Vi taler om at børnene har fået nyt tøj, er vokset ud af det gamle.
Vi lærer børnene de mest elementære regler som bl.a. at vaske hænder før vi spiser, efter toiletbesøg, vaske bord, osv.

Mål:
At barnet lærer at forstå kroppens signaler, egen styrke, egne ressourcer og der sker en gradvis erfaringsdannelse 
At barnet kan mere end de tror og får ny viden om deres krop og tillid til egen gøren.
At barnet kan mere end de tror, og får ny viden om deres krop og tillid til egen gøren. 

	Pædagogiske mål for læreplanstemaet:
1. Det pædagogiske læringsmiljø skal understøtte, at alle børn får konkrete erfaringer med naturen, som udvikler deres nysgerrighed og lyst til at udforske naturen, som giver børnene mulighed for at opleve menneskets forbundethed med naturen, og som giver børnene en begyndende forståelse for betydningen af en bæredygtig udvikling.
2. Det pædagogiske læringsmiljø skal understøtte, at alle børn aktivt observerer og undersøger naturfænomener i deres omverden, så børnene får erfaringer med at genkende og udtrykke sig om årsag, virkning og sammenhænge, herunder en begyndende matematisk opmærksomhed.


	Sådan understøtter vores pædagogiske læringsmiljø, at børnene gør sig erfaringer med natur, udeliv og science:

For os er det vigtigt at børnene oplever et bredt udsnit af vores natur. Vi bor i et område hvor vi kan opleve mange forskellige naturtyper. Vi tager på ture til stranden, på en bondegårdtur, en tur på Åsen hvor der er moser og et rigt dyre- og planteliv. På disse ture giver uderummet plads til sanselege, bevægelse, vilde lege, fantasi og kreativitet. 
 
Vi taler meget om årstiderne og oplever naturens skiftende årstider både i byen, på stranden, i skoven og på legepladsen.
Vi lærer børnene om vejret: kulde, sol, regn … hvad skal vi have på af tøj? At fryse og svede. Vi tager på ture i sol, regn og frostvejr.
Vi tager naturen med hjem, og laver forskellige aktiviteter af det medbragte. Hvad kan flyde, hvilken gren er størst, kan vi bruge koglerne til noget, hvem spiser hvad?

Vi planter blomster og passer blomsterne året igennem.
Vi laver forskellige projekter, sår, arbejder med vand i frossen og flydende form, osv.
Vi planlægger ture med direkte oplevelser: lytter til dyrene, ser det spirer i naturen, kan isen bære os, … 

Vi laver lege i naturen, balance, gemmer, synger (uderummet påvirker vores stemmer). Vi lærer børnene om årsag og virkning, træer går ud, dyrene forsvinder, hvad sker der på markerne osv.

Vi hjælper børnene med at finde glæde ved at være i naturen, muligheder for at undersøge skovbunden og finde insekter, fiske i vandet, dufte til blomster og spise i naturen, - både egen mad og hvad vi finder.

Vi ser naturen som et ekstra rum og flytter gerne aktiviteter ud.
Vi stiller spørgsmål til det børnene finder og finder sammen ud af hvad det er 
Vi ser på f.eks. træer, hvorfor er nogle store, nogle døde?

Vi taler om affald og effekten af det. Hvilke ting er dårlige for naturen, hvem kan spise vores æbleskrog?

Fortæller historier og læser om naturen, på ture og hjemme på institutionen.
Vi lærer børnene at passe på naturen og bevare denne. Samt at behandle planter og dyr ordentligt.

Mål:
At børnene får viden om verden omkring sig og lærer hvordan vi bliver bedre til at passe på den.
At børnene finder ud af at bruge naturen til andet end gåtur. At den også kan bruges til: at spise, klatre i træer, skabe fordybelse og at man kan de samme ting i naturen – som hjemme: samling, tegne, tælle, læse og have sjove lege.

	Pædagogiske mål for læreplanstemaet:
1. Det pædagogiske læringsmiljø skal understøtte, at alle børn indgår i ligeværdige og forskellige former for fællesskaber, hvor de oplever egne og andres kulturelle baggrunde, normer, traditioner og værdier. 
2. Det pædagogiske læringsmiljø skal understøtte, at alle børn får mange forskellige kulturelle oplevelser, både som tilskuere og aktive deltagere, som stimulerer børnenes engagement, fantasi, kreativitet og nysgerrighed, og at børnene får erfaringer med at anvende forskellige materialer, redskaber og medier.


	Sådan understøtter vores pædagogiske læringsmiljø, at børnene gør sig erfaringer med kultur, æstetik og fællesskab:
Det er vigtigt, at børn får kendskab til flere forskellige udtryksformer, kulturelle udtryksformer hjælper barnet til at få styr på sig selv og sin omverden. 
Ser man tilbage i tiden, har mennesket altid beskrevet sit liv gennem kreative aktiviteter som malerier, musik, fortællinger osv.
Kulturen er en vigtig del af vores samfund, og derfor også en vigtig del af børnenes hverdag. 

Vi lærer børnene om den danske kultur og de danske traditioner. Ligeledes lærer børnene om andre kulturer og traditioner i andre lande, da vi ind imellem modtager et barn med andre kulturel baggrund og andre traditioner. 
Vi arbejder med historien bag kulturen og traditioner, samt baggrunden i forskellige traditioner i løbet af året: jul, påske, pinse, fastelavn o. lign. 

Vi afholder bedste-ven-dag, deltager i Køge festuge, holder afslutning for vores kommende skolebørn, Sandbærer dag, julefrokoster og julegudstjeneste, Genbesøgs dag for tidligere børnehavebørn, o. lign., samt jule- og sommerfest.

Vi benytter os af forældrenes viden både danske og ikke danske: højtider, mad, kultur, musik o. lign.

Vi lytter til forskellige musikgenre: Børnesange, klassisk, pop og musik fra andre kulturer og afstresningsmusik.



Vi benytter biblioteket, som oplevelse, låner bøger, læser bøger eller spiller teater. 

Vi afholder samling, med sange og remser – samt fortællinger.

Vi følger teaterprogrammet Dragen og vi opfører også selv teater. Hvor barnet lærer at optræde eller være tilskuer.

Vi besøger KØS, og skaber selv kunst. Vi maler, tegner og laver andre kreative ting, og skaber forståelse for, at det børnene har lavet, har en værdi.

Vi besøger Køge museum og taler om gamle dage – og hvordan traditionerne var f.eks. fastelavn og julegaver.

Vi skaber rum til fordybelse. Der skal være let adgang til forskellige redskaber (aldersgruppen taget i betragtning) og det er tilladt at ”grise”. 

Vi lærer børnene at vise glæde ved andres kreativiteter, ude og på Køge børneasyl. Og at børnene viser interesse for museumsbesøg, en malet sten osv. og kan ”bringe” dette med hjem.

Mål:
· At børnene får mulighed for at udtrykke sig på forskellige måder og forstå deres omverden, og vise glæde derved. 
· At børnene lærer at have forståelse for egne og andres kulturelle baggrund og traditioner
· At børnene lærer glæde ved at kunne gøre noget sammen, lytte til hinanden og bruge fællesskabet til at samarbejde om noget større.

	Sådan skaber vi en evalueringskultur, som udvikler og kvalificerer vores pædagogiske læringsmiljø: 
Vi fører bevis for og evaluerer løbende vores pædagogiske arbejde, både i dagligdagen og i overordnede projekter. Herunder sammenhængen mellem det pædagogiske læringsmiljø og de ønskede mål for børnenes trivsel, læring, udvikling og dannelse. 
Til evaluering anvender vi et evalueringsskema (bilag 4)
Vi afsætter tid af til at reflektere over og drøfte den specifik praksis: 
· En praksis, f.eks. spisning.
· Er der ting vi gør i dagligdagen, som er blevet rutiner, som kan skabe en bedre trivsel for det enkelte barn?
· Er der læring til stede, i den specifikke praksis?
· Hvilken udvikling er der i den specifikke praksis?
· Er der dannelse til stede i den specifikke praksis?
· Hvordan kan vi skabe et udviklende og kvalificeret læringsmiljø i den specifikke praksis?
· Hvad fik børnene ud af aktiviteten?

Trivsel og læring for børn i udsatte positioner
Trivsel og læring for tosprogede børn 
Det enkelte barns trivsel og læring.
Børnegruppens trivsel og læring.





	Sådan vil vi evaluere arbejdet med den pædagogiske læreplan, som skal foretages mindst hvert andet år:
Evalueringen giver en ramme for en struktureret dialog og systematisk analyse af vores praksis. 
Vi vil løbende evaluere på Den pædagogiske læreplan, på personalemøder og temadage. 
Vi vil tage forskellige læreplanstemaer op, og se på vores arbejde på det enkelte område, kan vi forbedre os? gør vi det vi tror vi gør? - blive klogere på vores egen praksis. Vi er nysgerrige på hinandens praksis og stiller spørgsmål.

Når vi evaluerer løbende, holder vi energien og kan reflektere undervejs og skabe et udviklende pædagogisk læringsrum, der giver merværdi for børnene. 

Er der sammenhæng mellem det pædagogiske læringsmiljø og børnenes trivsel, læring, udvikling og dannelse?

Denne virksomheds- pædagogiske læreplan, vil blive evalueret senest 2024.

I 2021 og 2022 vil vi arbejder videre med: 
Implementering af den styrkede pædagogiske læreplan.
Udvikling af det pædagogiske læringsmiljø omkring børnene
Organisering af børnegrupper og børnefællesskaber
Faglig ledelse, samt fokus på fagligt ejerskab for kerneopgaven.
  
At vi er en institution, der vil børnene det bedste, hvor trivsel, udvikling og tryghed er i fokus. En hyggeligt attraktiv institution, hvor børne, forældre og personale føler sig hjemme og udviser ansvar for dagligdagen.

[bookmark: _Toc139536952]Evaluering af Indsatsområde 2021 – 2022

Færdiguddannet Fyrtårn
Indrettet og ryddet op på stuerne, så stuerne indretning understøtter gruppelege og fællesskaber, ud fra aldersgruppen og nærmeste udviklingstrin. 
Laver pædagogisk planlægning ud fra læreplanstemaerne og evaluerer efter forløb eller dagligt.

Sprogtrappen
Garderobeforholdende til børnehaven og brug heraf

Forældrebestyrelse, 
personale og 
leder ved Køge børneasyl 
August 2023.
[bookmark: _Toc139536954]Bilag 1 Årshjul

Gennem året følger Køge børneasyl forskellige traditioner: 
Vi følger årstiderne, afholder bedstedage, sandbære dag, afslutning for kommende skolebørn, samt traditioner i forbindelse med jul, påske, osv. nedenstående er et overblik over årets gang, hvor den pædagogiske læreplan sætter traditionerne i fokus.

Morgenmad:
Vi serverer morgenmad bestående af: havregryn, Fras, og rugbrød med figen eller pølse, til dette serveres mælk og vand
Formiddag:
Børnehavebørnene spiser et lille måltid, for at tilgodese at ingen børn er sultne eller tørstige, dette måltid medbringer familien selv. Vuggestuebørnene tilbydes rugbrød og noget at drikke.
Frokost:
Børnene medbringer selv madpakke, institutionen tilbyder vand til måltidet.
Frugt / eftermiddagsmad:
Børnene spiser endnu et måltid. Vi opfordrer til, at dette måltid ikke kun indeholder frugt, da dette kun mætter i kortere tid. Det er en god ide med et stykke rugbrød eller en grovbolle. Til dette måltid serveres vand.
Vi vil gerne opfordre jer forældre til, at I laver en sund madpakke til jeres barn. Børnene skal kunne fungere hele dagen på madpakkerne. 
Hvis jeres barns madpakke indeholder meget sukker, blød kost eller lignende, har vi svært ved at få barnet til at spise brødet i madpakker, - og vi bliver meget upopulærere når vi blander os , samtidig har vi gennem tiden set børn der var fejlernæret, fordi forældrene ikke kunne få sund mad i barnet. 
En god madkultur starter med den første mad, den mad de andre børn spiser, - og så skal vi ikke være ”madbetjente”.
Bestyrelsen anbefaler, at ”De 8 kostråd” følges:
[image: ]

Kostpolitik ved festlige lejligheder:
Når barnet har fødselsdag fejres denne sammen med egen stue. 
Vi vil gerne frabede os, at I tænker på alle børn (af et godt hjerte), da det er imod vores begrænsning af det usunde køkken / sukker. 
Og husk en fødselsdag drejer sig om fødselaren ikke om det der bliver spist – frugt, boller, et lille stykke, is eller lignende er fint. Det er ikke tilladt at medbringe slikposer og balloner. 
I vuggestuen er det kun tilladt at servere frugt og brød ved fødselsdage.

Ved særlige arrangement, for hele institutionen: arbejdsdage, jule- /sommerfest, og lignende, kan bestyrelsen beslutte, at der f.eks. serveres f.eks.: æbleskiver, kage osv. 

Børn er født med en ubevidst seksualitet, der ikke må forveksles med den voksne seksualitet.
Forskellen på barnlig og voksen seksualitet er først og fremmest, at den barnlige er ubevidst. Den består af følelser og fornemmelser, som ikke ”hænger sammen” for barnet. Den anden store forskel er, at barnets seksualitet primært er rettet mod barnet selv – den er ikke rettet mod et andet objekt, som det begærer… Anna Louise Stevnhøj, Børns Vilkår 2005.

Seksuel leg/adfærd =
Numselege, bollelege og doktorlege = lege og aktiviteter der involverer kønsorganer og numser
Det kan være at: 
Vise numser, tissekoner eller tissemænd frem – aktiviteten er tit ”indpakket” i forskellige former for lege (typisk de største børnehavebørn). 
Lege doktor eller sygehus eller andet, hvor man udforsker hinandens kroppe helt eller delvist afklædt, tegner på hinanden osv. 
Lege rollelege hvor nogen boller – ligger på hinanden med tøj på.
Leger ovenstående lege – bare med dukker eller bamser.

Gode tommelfingerregler
Legen foregår mellem ligeværdige, jævnaldrende børn, der også leger med hinanden i øvrigt. De finder altså ikke kun sammen omkring denne form for leg – de er venner – og der er ikke skæve magtforhold.
Legen er frivillig for alle parter. Børnene vil typisk være røde i hovederne og let fnisende og de er ikke pågående over for hinanden.
Legen er spontan, og den foregår i en positiv atmosfære af nysgerrighed og opdagelseslyst. Den seksuelle adfærd er begrænset, hvad angår type og hyppighed, og børnene holder inde med legen, hvis en voksen siger, de skal. 
Vi har i personalegruppen diskuteret Anna Louise Stevnhøjs teorier og er enige i hendes synspunkter.
2.4.2023

Gruppe 	_________________________________
Hvad er læringsmålet? _______________________________________________________________________________________________________________________________________________________________________________________________________________________________________________________________________________________________________________________________________________________________________________________
Aktivitet og insats _______________________________________________________________________________________________________________________________________________________________________________________________________________________________________________________________________________________________________________________________________________________________________________________
Hvordan foregik aktiviteten? _______________________________________________________________________________________________________________________________________________________________________________________________________________________________________________________________________________________________________________________________________________________________________________________
Blev målet nået, hvis ikke årsag? 
_______________________________________________________________________________________________________________________________________________________________________________________________________________________________________________________________________________________________________________________________________________________________________________________
Nye mål for aktiviteten/gruppen _______________________________________________________________________________________________________________________________________________________________________________________________________________________________________________________________________________________________________________________________________________________________________________________


Dato___________________________

Sikkerhed ved ture ud af huset:
Når en større gruppe børn tager på ture, vil der altid være 2 voksne med.
Børnene holder i hånd 2 og 2, dels er de ansvarlige overfor hinanden, men samtidig skaber det ro i gruppen. 
Forrest går 2 ansvarsbevidste børn, eller en voksen, herefter går resten af børnegruppen, - den sidste voksne går altid bagerst.

Alle børn tælles med jævne mellemrum af alt personale: F.eks. ved start af tur, inden børnene slipper hinanden (eks. ved legeplads), når børnene samles igen og ved turens afslutning.

Busser/tog: 
Altid en voksen først og sidst - både ind og ud. Kan det lade sig gøre, så sidder børnene rimelig samlet - det gør det nemmere, når vi skal ud, og giver mere plads til andre mennesker. 
Vi aftaler hvem der går først og sidst ud - det giver tryghed og mindsker forvirringen. 
Ved store arrangementer/ ture: 
Alle børn afleveres og hentes i Asylet. Der kan i specielle situationer gives tilladelse til andet ved aftale med personalet. Dette for at der altid er overensstemmelse med det forventede og det aktuelle antal børn på turen.
Forældre og andre pårørende som ønsker at vinke, tage billeder og lignende SKAL holde sig i baggrunden og ikke følge med børnene. Dette for at børnene, ikke bliver forvirret over hvilke voksne de skal følge.  

   Spis frugt og grønt  –   6 om dagen      Spis fisk og fiskepålæg  –   flere gang om ugen      Spis kartofler, ris eller pasta og fuldkornsbrød dagligt      Spar på sukker  –   især fra sodavand, slik og k ager      Spar på fedtet  –   især fra mejeriprodukter og kød      Spis varieret  –   og bevar normalvægten      Sluk tørsten i vand      Vær fysisk aktiv  –   mindst 30 minutter om dagen    

